भोली और बातूनी अवनि के दिल में वैसे भी कोई बात टिकती न थी. एक बार हंसी-हंसी में अपनी नई सहेलियों से अंबर की निर्लिप्तता का ज़िक्र किया, तो उन्होंने बिल्कुल नया और नायाब नुस्ख़ा सुझाया, उन्हें पुरुष मित्र की बातों से जलाने का. बस, फिर क्या था, काम शुरू हो गया. सबसे हंसमुख साथी निदान का ज़िक्र रोज़ अंबर से किया जाने लगा. कॉलेज में जब उसका समूह हंसकर सेल्फी ले रहा होता. तो वो जान-बूझकर निदान से सटकर खड़ी होती. घर पर भी जब सबको बुलाया, तो निदान को बेस्ट फ्रेंड कहकर अंबर से मिलाया.